საქართველოს მთავრობის
განკარგულება   N
 2020 წლის                                                     ქ. თბილისი

საქართველოში ახალი კორონავირუსის შესაძლო გავრცელების აღკვეთის ღონისძიებების  და ახალი კორონავირუსით  გამოწვეული დაავადების შემთხვევებზე ოპერატიული რეაგირების გეგმის დამტკიცების შესახებ

„საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონის მე-6 მუხლის შესაბამისად, დამტკიცდეს:

1.„ახალი კორონავირუსით გამოწვეული დაავადების შემთხვევებზე ოპერატიული რეაგირების გეგმა“ დანართის შესაბამისად. 

2. დავალოთ:
 ა) შესაბამის სახელმწიფო უწყებებს, კომპეტენციების მიხედვით, საკუთარი  ასიგნებებიდან უზრუნველყონ ამ განკარგულებით განსაზღვრული ღონისძიებების დაფინანსება;
ბ) საქართველოს ფინანსთა სამინისტროს, საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროსთან კონსულტაცებით, დამატებითი ფინანსური რესურსის საჭიროების შემთხვევაში,  გამოყოს სათანადო ასიგნება. 
3. ამ განკარგულებით გათვალისწინებული ღონისძიებების საერთო კოორდინაცია განახორციელოს საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრომ.

პრემიერ-მინისტრი                                       გიორგი გახარია                               

ახალი კორონავირუსით გამოწვეული დაავადების შემთხვევებზე ოპერატიული რეაგირების გეგმა

მუხლი 1. დანიშნულება 
1. ახალი კორონავირუსით 2019-nCov გამოწვეული დაავადების (შემდგომში - კორონავირუსი) შემთხვევებზე ოპერატიული რეაგირების გეგმა განსაზღვრავს ახალი კორონავირუსის 2019-nCov დაავადების წინააღმდეგ ეროვნულ დონეზე რეაგირების ღონისძიებებს და შესაბამისი სტრუქტურების პასუხისმგებლობებს და მოვალეობებს. 
2. გეგმაში აღწერილი ქმედებები შეიძლება შესრულდეს სრულად ან ნაწილობრივ, შესაბამისი საჭიროების დადგომის შემთხვევაში და საგანგებო სიტუაციების კლასიფიკაციის წესის შესაბამისად, როგორც საგანგებო მდგომარეობის გამოცხადების შემთხვევაში, ისე მის გარეშე. 
3. გეგმა მოიცავს კორონავირუსის  დაავადების შემთხვევაზე რეაგირების შემდეგ ღონისძიებებს: დაავადების აღმოჩენა, იდენტიფიკაცია, დადასტურება და საფრთხის შეფასება; ლაბორატორიული ტესტირება; რეაგირებაზე პასუხისმგებელი ორგანოების შეტყობინება; ეპიდკვლევა/საპასუხო ქმედება; კორონავირუსის  დაავადებასთან დაკავშირებული საფრთხის, შედეგების ლიკვიდაცია/შერბილებასა და მდგომარეობიდან გამოსვლასთან დაკავშირებული ქმედებების შესახებ საზოგადოების ინფორმირება.
 
მუხლი 2. მიზანი 
1. გეგმის მიზანია, უზრუნველყოს კორონავირუსის  დაავადების წინააღმდეგ სახელმწიფოს მზადყოფნა, როგორც პრევენციული ღონისძიებების, ასევე, დაავადების გამოვლენის შემთხვევაში, მასზე რეაგირებისთვის აუცილებელი ღონისძიებების კუთხით. 
2. გეგმა განკუთვნილია სახელმწიფო და არასახელმწიფო უწყებების საქმიანობის წარმართვისათვის და აღწერს აუცილებელ მოსამზადებელ ღონისძიებებს ადრეული რეაგირების კოორდინირებისათვის. 
მუხლი 3. ამოცანები 
1.	კორონავირუსის დაავადებაზე ოპერატიული რეაგირების და მზადყოფნის ფარგლებში, საქართველოს მთავრობის სტრატეგიული ამოცანებია: 
ა) კორონავირუსის დაავადების შემოტანის შემთხვევაში მოსალოდნელი საფრთხეებისათვის შესაბამისად (პროპორციულად) მომზადება;
ბ) უცხოეთიდან კორონავირუსის დაავადების საქართველოში შემოტანისა და ადგილობრივი გადაცემის შემთხვევაში, შედეგების აღკვეთის ან შემცირებისთვის ზომების მიღება; 
გ) კორონავირუსის დაავადების ეპიდაფეთქების გავრცელების შეჩერების, შენელების, შეზღუდვის და ანგარიშგების საერთაშორისო ვალდებულებების (ჯანმრთელობის მსოფლიო ორგანიზაცია) შესასრულებლად ძალისხმევის ხელშეწყობა; 
დ) ეპიდზედამხედველობის და კვლევის ფუნქციების გაძლიერება, დაავადების ადრეულ ეტაპზე გამოვლენისათვის; 
ე) კორონავირუსის დაავადებულთა მკურნალობის და დახმარების მიზნით, ჯანმრთელობის დაცვის სისტემების ორგანიზება, ზოგადად მოსახლეობისთვის აუცილებელი ჯანდაცვის სერვისების მიწოდების შეწყვეტის გარეშე; 
ვ) საზოგადოებისა და მედიის ჩართულობის და სწორად ინფორმირების უწყვეტი უზრუნველყოფა. 
მუხლი 4. ძირითადი ვალდებულებები და უფლებამოსილებები 
ამ განკარგულებით განსაზღვრული ღონისძიებების შესრულების მიზნით, შესაბამისი უწყებებების/დაწესებულებების ძირითთადი ვალდებულებები და უფლებამოსილებები: 
1. საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო (შემდგომში-სამინისტრო); სსიპ - ლ. საყვარელიძის სახელობის დაავადებათა კონტროლისა და საზოგადოებრივი ჯანმრთელობის ეროვნული ცენტრი (შემდგომში - ეროვნული ცენტრი) და  სსიპ საგანგებო სიტუაციების კოორდინაციისა და გადაუდებელი დახმარების ცენტრი (შემდგომში - ცენტრი) 
 უზრუნველყოფს: 
ა) საქართველოს ფინანსთა სამინისტროს სსიპ - შემოსავლების სამსახურსა და საქართველოს შინაგან საქმეთა სამინისტროს საპატრულო პოლიციასთან მჭიდრო თანამშრომლობას სახელმწიფო საზღვრის გამტარ პუნქტებსა და  აეროპორტებში ახალი  კორონავირუსის  გავრცელების არეებიდან (რომელიც ნომინირებულია ჯანმრთელობის მსოფლიო ორგანიზაციის (შემდგომში -ჯანმოს) მიერ ყოველი მოცემული მომენტისთვის) შემოსული ან/და გასამგზავრებელი მგზავრების, ეკიპაჟის წევრებისა და მომსახურე პერსონალის  ინფორმირების მიზნით;
ბ)  ჯანმრთელობის საერთაშორისო წესების მოთხოვნების შესრულებას;
გ) კორონავირუსის შემთხვევის გამოვლენის მიზნით, (მ.შ. ლაბორატორიული დიაგნოსტიკა) შემთხვევებზე ეპიდზედამხედველობის განხორციელებას; 
დ) შემთხვევათა მართვის დროებითი პროტოკოლის შემუშავებას; 
ე)სკრინინგის მეთოდების განსაზღვრას;  
ვ)შემთხვევათა შემდგომ დაუყოვნებელ ევაკუაციას;
ზ)საეჭვო/დადებითი ნიმუშების გადაგზავნას ჯანმოს რეფერალურ ლაბორატორიაში კონფირმაციისა და დამატებითი კვლევებისათვის.
თ) შესაძლო შემთხვევის გამოვლენისთანავე, საქართველოს მთავრობის  დაუყოვნებლივ ინფორმირებას, „განსაკუთრებით საშიშ პათოგენებსა და ბიოლოგიურ ინციდენტებზე რეაგირების გეგმის“ ამოქმედების მიზნით. 
       2. საქართველოს შინაგან საქმეთა სამინისტრო, უზრუნველყოფს: 
ა) საგანგებო მდგომარეობის დროს ყველა აღმკვეთი და რეაგირების ღონისძიების კოორდინირებას და სამედიცინო ობიექტების უსაფრთხოების დაცვას; 
ბ) პაციენტების ტრანსპორტირებისას სასწრაფო დახმარების მანქანების მოძრაობაში დახმარებას; 
გ)  კორონავირუსის დაავადების კერის იზოლაციას და საკარანტინო ღონისძიებებს; 
დ) საზოგადოებრივ წესრიგს და სტრატეგიული სახელმწიფო ობიექტების უსაფრთხოების დაცვას. 
3. საქართველოს ფინანსთა სამინისტროს სსიპ - შემოსავლების სამსახური, უზრუნველყოფს: 
ა) საჭიროების შემთხვევაში, იმ მგზავრთა მართვას (მათ შორის, ტრანზიტული), რომლებიც მოემგზავრებიან კორონავირუსის გავრცელების არეებიდან (რომელიც ნომინირებულია მაღალი რისკის ზონად ჯანმოს მიერ) საერთაშორისო აეროპორტებისა და მსხვილი გამშვები პუნქტების გავლით და აღენიშნებათ კორონავირუსისთვის დამახასიათებელი სიმპტომები. ამასთან, თითოეულ ასეთ შემთხვევაზე დეტალური მოგზაურობის ანამნეზის შეკრებას და აღნიშნულის შესახებ ეროვნული ცენტრის ინფორმირებას; 
ბ) კორონავირუსის გადაცემის არეებიდან შემოსული  მგზავრებისათვის ქვეყანაში შემოსვლისას სამახსოვროს დარიგებას. 
გ) კორონავირუსის გავრცელების არეებიდან (რომელიც ნომინირებულია მაღალი რისკის ზონად ჯანმოს მიერ) შემოსულ მგზავრთა არაინტრუზიულ სკრინინგს;
დ) სკრინინგის დროს გამოვლენილი შემთხვევების იზოლაციას დაუყოვნებლივ - ადგილზე;
ე) ინფორმაციის დაუყოვნებლივ მიწოდებას  სამინისტროსა და ეროვნული ცენტრისთვის.
4. საქართველოს შინაგან საქმეთა სამინისტროს საპატრულო პოლიცია სასაზღვრო გამშვებ პუნქტებზე უზრუნველყოფს კორონავირუსის გავრცელების არეებიდან (რომელიც ნომინირებულია მაღალი რისკის ზონად ჯანმოს მიერ) შემოსული მგზავრების საქართველოში განთავსების შესახებ ინფორმაციის რეგისტრაციას - შემოსვლის მახასიათებლების (მაგ: რეისის ნომერი, ავტოსატრანსპორტო საშუალების სახეობა, თანამგზავრები) საკონტაქტო ინფორმაციისა და გავრცელების არეალიდან გამოსვლის თარიღის მითითებით;
5. სსიპ - საქართველოს საზოგადოებრივი მაუწყებელი, უზრუნველყოფს ფართო საზოგადოებისათვის ზუსტი და საჭირო ინფორმაციის მიწოდებას კორონავირუსის ეპიდაფეთქებისა და ამ ვირუსის ზემოქმედების რისკის შემცირების ღონისძიებების შესახებ.
6. საქართველოს ეკონომიკისა და მდგრადი განვითარების სამინისტრო მის სისტემაში შემავალი შესაბამისი დაწესებულებების მეშვეობით, კომპეტენციის ფარგლებში, უზრუნველყოფს ტურისტთა და მოგზაურთა ინფორმირებას, უწევს  რეკომენდაციას დაავადების გავრცელების კერაში მგზავრობის აუცილებლობის შემთხვევაში გაითვალისწინონ შემდეგი რეკომენდაციები: 
ა) რესპირატორული ინფექციის მქონე ადამიანებთან კონტაქტისაგან თავის არიდება;
ბ) ხელების ხშირი დაბანა, განსაკუთრებით იმ შემთხვევაში თუ არსებობს პირდაპირი კონტაქტი დაავადებულ ადამიანთან ან იმ გარემოსთან, სადაც იმყოფებოდა სიმპტომების მქონე პაციენტი;
გ)თავი აარიდონ დაუცველ კონტაქტს ფერმებთან და/ან გარეულ ცხოველებთან;
დ)რესპირატორული ინფექციის მქონე ადამიანებმა უნდა დაიცვან ხველის ეტიკეტი;
მუხლი 5. კორონავირუსის შესაძლო შემთხვევის მართვის სტანდარტული ოპერატიული ღონისძიებები 
1.კორონავირუსით დაავადების გამოვლენის შემთხვევაში, განისაზღვროს შემთხვევის მართვის ოპერტიული ღონისძიებები, კერძოდ: 
შემთხვევათა მართვაზე მზადყოფნის მიზნით: 
ა) სამედიცინო დაწესებულებათა მზადყოფნა და ახალი კორონავირუსით შესაძლო ავადმყოფთა ან ამ დაავადებაზე საეჭვო პირთა ტრანსპორტირება შემთხვევათა მართვაზე მზადყოფნის მიზნით;
ბ) სამედიცინო დაწესებულებების უზრუნველყოფისათვის საჭირო სამედიცინო რეზერვის დაგეგმვა და გაცემის კოორდინაცია;
გ) უზრუნველყოფილ იქნეს ჯანმოს რეკომენდაციებზე დაყრდნობით ექიმები, ეპიდემიოლოგები და სხვა მიზნობრივი ჯგუფები საჭირო ინფორმაციითა და ტრენინგებით;
დ) სს „ინფექციური პათოლოგიის, შიდსისა და კლინიკური იმუნოლოგიის სამეცნიერო-პრაქტიკული ცენტრის“ ბაზა განისაზღვროს პრიორიტეტული მიღების დაწესებულებად და გამოვლენილი შემთხვევების რეფერალური მკურნალობა განხორციელდეს აღნიშნულ ცენტრში, ასევე მკურნალობა, მუნიციპალურ დონეზე განხორციელდეს ქალაქების: ქუთაისის, ზუგდიდის და ბათუმის ინფექციურ საავადმყოფოებში;
ე) დამატებითი სტაციონარული რესურსების   საჭიროებისას, გადაწყვეტილება უზრუნველყოს სამინისტრომ;
ვ) სამედიცინო დაწესებულებებში, სადაც განთავსდებიან ახალ კორონავირუსზე სავარაუდო პაციენტები, ინფექციური კონტროლის ღონისძიებების ორგანიზება და განხორციელების მხარდაჭერა; 
        2.სამედიცინო პერსონალმა, სამართლებივი ფორმისა და დაქვემდებარების მიუხედავად, უზრუნველყოს: 
ა) კორონავირუსის შემთხვევის სტანდარტული განსაზღვრების მყარი ცოდნა, რომელიც განთავსებულია ცენტრის ვებგვერდზე - www.ncdc.ge; 
ბ) პაციენტის კორონავირუსით დაავადებაზე ეჭვის მიტანის შემთხვევაში, სწრაფი და მაღალკვალიფიციური რეაგირება (პაციენტის სათანადო იზოლაცია, პაციენტთან კონტაქტისას ინდივიდუალური თავდაცვის საშუალებების გამოყენება; 
გ) კორონავირუსის გავრცელების პრევენციისთვის ინფექციის კონტროლის ზომების განუხრელად დაცვა. 
მუხლი 6. სამოქმედო გეგმა კორონავირუსის დაავადების გამოვლენის შემთხვევაში 
კორონავირუსის დაავადების გამოვლენის შემთხვევაში: 
ა) ამოქმედდეს საგანგებო სიტუაციებზე რეაგირების ეროვნული გეგმა; 
ბ)სამინისტრომ უზრუნველყოს კორონავირუსის ეპიდსაწინააღმდეგო ღონისძიებების საპასუხო ქმედებების კოორდინაცია და განხორციელება; 
გ)კორონავირუსის დაავადების საერთაშორისო გავრცელების რისკის მინიმიზაციისთვის, აიკრძალოს კორონავირუსთან კონტაქტების ან შემთხვევის საერთაშორისო მგზავრობა, თუ ეს მგზავრობა სათანადო სამედიცინო ევაკუაციის მიზნით არ არის განპირობებული; 
დ)დაუყოვნებლივ განხორციელდეს კორონავირუსით დაავადების შესაძლო/სავარაუდო/დადასტურებული შემთხვევების იზოლაცია და პაციენტის მკურნალობა; 
ე)კორონავირუსით დაავადებულთან კონტაქტში მყოფ პირებზე (რომლებსაც არ მიეკუთვნება შესაბამისი ინდივიდუალური თავდაცვის საშუალებებით აღჭურვილი სამედიცინო და ლაბორატორიული პერსონალი) განხორციელდეს ყოველდღიური მონიტორინგი, ამასთან, შეეზღუდოთ მათ ადგილობრივი გადაადგილება და აეკრძალოთ საერთაშორისო მგზავრობა ექსპოზიციიდან 14 დღის განმავლობაში.